
R A P O R T    

asupra 

Proiectului de Lege privind jurământul de credință față de țară și popor al Președintelui României, al Primului-ministru, al miniștrilor și al celorlalți membri ai Guvernului
În conformitate cu dispozițiile art. 95 din Regulamentul Camerei Deputaţilor, republicat, Comisia juridică, de disciplină și imunități a fost sesizată, spre dezbatere în fond, cu Proiectul de Lege privind jurământul de credință față de țară și popor al Președintelui României, al Primului-ministru, al miniștrilor și al celorlalți membri ai Guvernului, transmis Comisiei cu adresa PLx. 372/2015.

Senatul a adoptat proiectul de lege, în condițiile art. 75 alin. (2) teza a III-a din Constituția României.

Consiliul Legislativ, prin adresa nr. 839/22.07.2014, a avizat negativ inițiativa.
Guvernul, prin punctele de vedere negative transmise Parlamentului în anii 2015 (nr. 8575/DRP/5.10.2015), 2016 (nr. 4050/11.04.2016 ), 2017 (nr. 4446/23.05.2017) și 2020 (nr. 33/DPSG/17.01.2020), nu susține adoptarea inițiativei.
Proiectul de lege are ca obiect de reglementare punerea în acord a legislaţiei din România, referitoare la jurământul depus de către Preşedintele României,                  Primul-ministru, miniştrii şi ceilalţi membri ai Guvernului, cu prevederile europene, astfel încât formula religioasă conţinută în jurământ să fie înlocuită cu altă formulă în cazul persoanelor atee, liber cugetătoare, sceptice sau care împărtăşesc o credinţă religioasă budistă etc. Iniţiatorul susţine că, în felul acesta, s-ar înlătura o discriminare față de persoanele puse în situaţia de a depune un jurământ împotriva conştiinţei lor. 
În conformitate cu dispozițiile art. 62 din Regulamentul Camerei Deputaţilor, republicat, Comisia juridică, de disciplină și imunități a examinat inițiativa în şedința din data de 26 august 2021, desfășurată în sistem mixt. 

La lucrările Comisiei, deputații au fost prezenți conform listei de prezență.


În urma dezbaterilor, membrii Comisiei juridice, de disciplină și imunități au hotărât, cu unanimitate de voturi, să supună plenului Camerei Deputaților respingerea inițiativei legislative, din următoarele considerente:

- Proiectul cuprinde soluții legislative care, fie se regăsesc în Constituție, fie aduc completări la norma constituțională. Astfel, printr-o normă organică se dorește reglementarea jurământului instituit deja printr-o normă constituțională. 

- În ceea ce priveşte jurămintele Preşedintelui României, Primului-ministru, miniştrilor şi a celorlalţi membri ai Guvernului, precizăm că acestea sunt prevăzute la art. 82 alin. (2), respectiv art. 104 alin. (1) din Constituția României, astfel încât soluţiile preconizate la art. 1 alin. (2) şi art. 2 alin. (1) din iniţiativa legislativă creează premisele încălcării dispoziţiilor constituţionale menţionate. Totodată, norma propusă la art. 1 alin. (3) din proiect este cuprinsă în conținutul art. 83 alin. (1) din  Constituție.


În raport cu obiectul şi conţinutul său, proiectul face parte din categoria legilor organice. 


Conform dispozițiilor art. 75 alin. (1) din Constituţia României, republicată, Camera Deputaţilor este Cameră decizională.

                  PREŞEDINTE,                                                                              SECRETAR,                                                                                                                                    

Mihai Alexandru Badea

Alina Grigorescu

